Blev frihedsberøvet i flere timer, mens han blev truet rundt til kontantautomater

En studerende, 25, læste til eksamen i sommer og trængte til en pause. Så en lun aften den 12. juni satte han sig ind på en skråning i Ørstedsparken i København for at høre musik. Det blev starten på et to en halv time langt mareridt.

I Ørstedsparken blev han truet med kniv af to gaderøvere, der slog ham i ryggen og tog hans pung med 100 og hans mobiltelefon.

Men det var slet ikke nok for røverne, som derefter tvang den 25-årige til at gå med dem rundt i Københavns gader i timevis for at hæve penge ved kontantautomater og købe ind i kiosker.

Han blev også truet med til sin egen lejlighed, hvor røverne stjal indbo som en playstation, et kamera og hans pas, mens han fik en lussing og knytnæveslag i ansigtet.

Røverne sagde til den 25-årige, at han godt kunne opgive at flygte, fordi den ene af dem var efterlyst for drabsforsøg. Imens fik den 25-årige flere slag i ansigtet og på kroppen.

Aftalte at 'rulle' en

I dag startede retssagen ved Københavns Byret mod de to formodede gaderøvere på 15 og 18 år, der delvist tilstår. De er venner, og var mødtes på Nørreport Station, hvor de havde aftalt at 'rulle' en i Ørstedsparken.

Påstanden om, at den 15-årige var efterlyst for drabsforsøg var dog bare noget de fandt på som en trussel.

Politiet har rejst tiltale for 15 røverier og røveriforsøg samt frihedsberøvelse begået mellem klokken 21.30 og 23.55 den 12. juni mod den 25-årige.

Han fik først lov til at gå, da han i en port på Torvegade på Christianshavn blev truet til at holde kæft og ikke anmelde røverierne til politiet. Røverne havde hans pas, så de vidste hvem han var, og da de havde tømt hans hjem for værdier, vidste de naturligvis også, hvor han boede.

Rystende af angst gik han hjem til bopælen i Københavns indre by. Han turde ikke forlade lejligheden, fordi han frygtede at gerningsmændene ventede udenfor.

Først næste dag, da den 25-årige havde talt med sin far, blev sagen anmeldt til politiet.

Fældet af video-overvågning

Heldigvis kunne politiet opklare sagen ret nemt. Dels havde de unge røvere fortalt en del om, hvem de var, dels var der masser af video-overvågning de steder, hvor de forsøgte at skaffe penge.

Den 18-årige sidder varetægtsfængslet i Københavns Fængsler, mens den 15-årige er surrogat-fængslet på den lukkede institution Sølager. I dag afsagde Københavns Byret at afsige kendelse om, at den 18-årige først skal mentalundersøges, før der falder dom i sagen.

Den 15-årige ventes at blive idømt en ungdomssanktion, når dommen over ham falder den 31. oktober.

Den 18-årige er tidligere dømt for gaderøverier. I retten erkendte de tiltalte, at de var bevæbnet med en kniv, som hele tiden var klar i lommen.

Den 25-årige sad og hørte musik i Ørstedsparken, da to knivrøvere passede ham op. Google Maps

Efter kidnapningen i Ørstedsparken blev den 25-årige først tvunget med til en kontantautomat i Danske Bank, Nørre Voldgade 68, hvor han blev truet til at hæve 2000 kr., som han gav til den 15-årige.

Samme sted blev forsøgt endnu tre hævninger på 2000, 1000 og 2000 kr., men kortet blev afvist. Så blev den 25-årige trukket ind i en port, hvor røverne forlangte, at han skulle overføre penge via Mobilepay. Den 18-årige gav ham flere slag i maven, men overførslen mislykkedes, fordi den 25-årige i bar nervøsitet fik tastet en forkert kode, så hans telefon blev låst.

I stedet blev han tvunget hen til 7-Eleven i Nørre Voldgade, hvor han blev truet til at købe cigaretter for 43 kr. og hæve 100 kr. ekstra, som den 15-årige tog.

Derefter gik det til kiosken på Nørreport, hvor han købte varer, som han gav røverne.

Hos Nordea i Frederiksborggade forsøgte den 25-årige igen at hæve kontanter, 1500 kr., men kortet blev afvist. Bedre gik det ikke, da røverne forsøgte at tvinge ham til at hæve 2000 kr. i Lån & Spar i Nørre Voldgade, hvor kortet også blev afvist.

Men få minutter senere lykkedes det i en kontantautomat på Frederiksborggade at få 2000 kr., som den 25-årige måtte give røverne. Nye hævninger i samme automat på 5000 kr., 300 euro, og 1000 kr. blev dog afvist.

Men hvert sted blev røverne fotograferet af bankernes overvågning, hvilket hjalp politiet.

Efter de forgæves hæve-forsøg blev den 25-årige tvunget til sin bopæl, hvor røverne stjal flere værdier, og derefter fortsatte turen til et vekselbureau, hvor han blev beordret til at hæve 5000 kr. Men også her blev kortet afvist.

Røverne gik med offeret videre til Istedgade, hvor han blev truet til at udlevere sit ur, og derefter gik de til Torvegade på Christianshavn, hvor den 25-årige i en kiosk måtte betale for en oddset-kupon til 1000 kr.

Først efter dette sidste røveri, lod de to gaderøvere den 25-årige gå - efter at han var blevet truet til ikke at gå til politiet.